În general, ofertele bune le primești la portare sau când te muți la un nou provider, nicidecum când ești deja clientul lor. Din acest punct de vedere, DIGI face excepți cu campania de față. Cu toate acestea, ea nu se adresează celor care au deja servicii din pachetele superioare de la operatorul albastru. Adică, eu… 🙁
În perioada 13 – 19 mai 2024, DIGI desfășoară campania „DIGI Days”, dedicată exclusiv clienților actuali, persoane fizice, oferindu-le o reducere de 50% pentru primele 6 luni consecutive, indiferent de serviciul ales. Oferta este disponibilă doar online, pe pagina principală DIGI.ro sau în aplicația mobilă, pentru abonamentele încheiate pe o perioadă contractuală de 24 de luni.
Această ediție „DIGI Days” este special concepută pentru a mulțumi și a sărbători loialitatea abonaților existenți. În săptămâna 13 – 19 mai 2024, utilizatorii actuali pot beneficia de o conectivitate fiabilă și performantă, alegând pachetul de internet fix Fiberlink 500 Mbps la un tarif lunar redus de 15 lei (TVA inclus) sau serviciul superior Fiberlink 1000 Mbps la un cost lunar preferențial de 20 lei (TVA inclus). În funcție de configurația pachetului de televiziune digitală și analogică solicitat, abonații se vor bucura de prețuri atractive între 13 lei/lună și 15 lei/lună (TVA inclus).
Timp de jumătate de an, clienții care își portează numărul la DIGI vor primi o reducere de 50% din valoarea abonamentului de telefonie mobilă Nelimitat, care va putea fi contractat la un tarif de numai 2,5 euro/lună. Acest abonament include date mobile și minute nelimitate în orice rețea națională fixă și mobilă, SMS-uri în rețeaua DIGI și 3.000 de minute internaționale incluse în principalele rețele mobile din SUA, Canada și UE.
Campania „DIGI Days” se adresează consumatorilor care dețin minimum un serviciu activ și doresc să achiziționeze unul sau mai multe servicii noi din portofoliul companiei, să treacă la un pachet superior sau să adauge o extraopțiune. Reducerea se aplică exclusiv serviciilor suplimentate în această perioadă și este valabilă doar pentru contractele încheiate pe 24 de luni. Promoția nu se aplică echipamentelor cumpărate și nu se cumulează cu oferta de achiziționare în rate a telefoanelor.
Mai multe detalii despre serviciile companiei sunt disponibile pe DIGI.ro. DIGI este operatorul de telecomunicații de top în România, oferind servicii de televiziune prin cablu și prin satelit, internet fix, telefonie și date mobile, precum și telefonie fixă. DIGI ocupă prima poziție pe piața operatorilor de televiziune prin cablu, internet fix și telefonie fixă, conform datelor publicate de ANCOM, deservind peste 5,4 milioane de conexiuni mobile.